
  Forord


  I 2020 ga vi ut boka Temainnganger til norskfaget – ei verktøykasse for klasserommet. Der ønsket vi å vise hvordan en tematisk organisert undervisning kan bidra til at elevene i større grad opplever norskfaget som relevant og meningsfullt. Boka forklarte tankene bak en tematisk struktur, den inneholdt konkrete forslag til tema som kan engasjere, og beskrev metodikk man kan bruke i arbeidet med dem.


  I etterkant av utgivelsen fikk vi en del spørsmål om hvordan man rent praktisk organiserer faget tematisk, og om temainnganger kan brukes i norsk for yrkesfag. Innspillene motiverte oss til å videreføre prosjektet, og det har resultert i to nye bøker: denne boka, som tar for seg temainnganger i norskfaget på yrkesfag, og ei bok for norskfaget på studieforberedende. Lærere har gitt uttrykk for problemstillinger som vi kjenner oss godt igjen i, som mangel på tid, vurderingspress og hvordan man tilrettelegger i et mangfoldig klasserom. I disse bøkene gir vi helt konkrete forslag til hvordan man økt for økt kan legge opp til en tematisk struktur gjennom skoleåret på en måte som forhåpentligvis bøter på disse utfordringene.


  Om man vil, kan man bruke årshjulet i boka fullt og helt. I så fall er skoleåret så å si ferdig planlagt, med unntak av at de tverrfaglige oppleggene må tilpasses til elevenes programområder. Vi har imidlertid ingen ønsker om at dette skal oppleves som en tvangstrøye som kveler lærerens egen autonomi. Årshjulet kan tilpasses egne opplegg eller brukes som støtte i en tematisk tilnærming generelt. Man kan legge til og forkaste, bytte ut tekster, endre på spørsmål og tilpasse strukturen. De fleste av oppleggene er overførbare og er lette å tilpasse. Det er også fullt mulig å bruke metodikken fra oppleggene når man arbeider med tema som ikke omtales her, for eksempel noen av dem vi presenterte i den første boka. Formålet med bøkene er å vise hvordan et tematisk norskfag kan ta form i klasserommet, og at de skal fungere som støtte i planlegginga av dette. Vi har derfor forsøkt å være så konkrete som mulig i utforminga av årshjul og metodikk.


  Denne boka tar altså for seg temainnganger til norsk på yrkesfag. Med LK20 fikk læreplanen i norsk for yrkesfagelever andre kompetansemål enn læreplanen for elever som planlegger å studere videre. For første gang siden yrkesskole og gymnas ble slått sammen til videregående skole, fikk yrkesfagelevene noe annet enn en forkortet versjon av læreplanen for norsk på studieforberedende. Vi måtte tenke nytt om norsk på yrkesfag, noe det kan være fristende å si var på tide. Læreplanen signaliserer to hovedformål. Den skal hjelpe elevene med å bli yrkesforberedt, og samtidig har den et danningsfokus. Norskfaget er ikke kun et redskapsfag, det har fortsatt en viktig allmenndannende funksjon som forbereder elevene på å bli aktive medborgere i samfunnet. Vi mener at en tematisk inngang til norskfaget ikke bare er mulig på yrkesfag, det er også hensiktsmessig for å ivareta disse formålene. Temaene vi presenterer i denne boka skal bidra til at elevene opplever relevans ved at undervisninga tar for seg forhold som er gjenkjennelige i eget liv. De skal også gi en bevisstgjøring om hva som er formålet med undervisninga, om hvilken kompetanse elevene allerede har, og hvilken kompetanse de er i ferd med å utvikle, både som framtidige yrkesutøvere og som medborgere.


  Boka består av to deler:


  
    	• Introduksjon: Å undervise i norsk på yrkesfag inneholder tre kapittel: 

    
      	– Kapittel 1 gir en introduksjon om bokas formål og struktur.


      	– Kapittel 2 går nærmere inn på læreplanen for norsk på yrkesfag, og forklarer hvordan valgene vi gjør i årshjulet henger sammen med vår lesning av den.


      	– I kapittel 3 skriver vi om hvordan læreren kan tilpasse undervisninga til norsk for elever med kort botid. Dette har overføringsverdi til hvordan man kan tilpasse undervisninga for alle elever.

    



    	• Årshjul:

  


  Her presenteres et årshjul som viser hvordan et tematisk organisert norskfag kan ta form i klasserommet. Årshjulet tar for seg åtte temaperioder. Konkrete opplegg beskrives for hver undervisningsøkt. I de to tverrfaglige temaene yrkesliv og min ekspertise må deler av innholdet tilpasses elevenes programområde. Dette kan gjerne gjøres i samarbeid med lærerne i programfagene.


  Til denne boka finnes det en nettressurs som vi viser til underveis (lenke og QR-kode finnes på s. 4). Den inneholder grunnleggende muntlige og skriftlige verktøy, som skrive- og samtalerammer, begrepsoversikter og modelltekster, samt ressurser for vurdering, inkludert kompetanseskjema i muntlige og skriftlige sjangre. Ressursen inneholder verktøy for begge Temainnganger i praksis-bøkene.


  Denne boka hadde ikke blitt til uten mye hjelp og støtte, og det er mange å takke. Vi vil starte med miljøet vi har i arbeidshverdagen vår. Rektor ved Thora Storm videregående skole, Cecilie Bach, skaper en inspirerende arbeidsplass som motiverer for fagutvikling. Hun møter alle forslag til utprøving og nyskaping med åpne armer, og hun deler raust av sin kunnskap og erfaring med norskfaget. Lykken er å ha en dyktig norsklærer som rektor! Vi vil også takke hele norskseksjonen på Thora Storm, som fungerer som en utømmelig kilde av kunnskap og erfaring. Vi vil spesielt takke Marit Aasgaard Hage, som har testet ut oppleggene i boka, bidratt i utviklinga av mange av dem og gitt oss svært nyttige innspill. Vi vil også takke de øvrige norsklærerne på yrkesfag: Håvard Landrø, Ingunn Østhagen og Tonje Smalås, som har testet opplegg, kommet med innspill og generelt vært gode samtalepartnere i arbeidet med LK20. I tillegg vil vi takke avdelinga for helse og oppvekst ved skolen vår. Å jobbe tverrfaglig i norskfaget er langt enklere når man har solid støtte fra programfagslærere, enten man jobber med konkrete opplegg på tvers av fag, eller man trenger hjelp for å kunne jobbe yrkesrettet i norsktimene. Lærerne på HO-avdelinga har svart raust på alle våre spørsmål og vært gode samarbeidspartnere i tverrfaglige opplegg. Vi vil spesielt trekke fram Tone Storseth og Eva Wågø, som vi vil takke for gode samtaler og for at de har bidratt med konkrete kasus og undervisningsopplegg for tverrfaglig undervisning og yrkesrettet undervisning i norskfaget.


  Vi har også flere å takke ved Thora Storm. Tusen takk til elevene våre, som (noe uanende) har vært prøvekluter for oppleggene i boka, og som har kommet med nyttige tilbakemeldinger på dem. Rådgiver Carl Ole Marken har bidratt med gode refleksjoner og konkrete råd for hvordan man kan jobbe med karriereveiledning i norskfaget. IT-ansvarlig Vegard Rekstad er uvurderlig i arbeidshverdagen, og han har også gitt digitale tips i oppleggene. Ikke minst må vi rette en stor takk til skolebibliotekar Tonje Øverland, som møter alle utfordringer og spørsmål som om hun var Nansen på ny ekspedisjon.


  Vi har også fått god hjelp utenfor Thora Storm. Vi vil rette en stor takk til Ingrid Ertesvåg, som blant annet møtte oss i sommerferien sin for å diskutere læreplanen i norsk for yrkesfag. Denne samtalen la mye av grunnlaget for boka. Vi vil i tillegg rette en takk til norsklærere vi kjenner eller har møtt rundt om i landet. Faglige samtaler, innspill, tips og spørsmål fra dem har vært viktige for arbeidet vårt. Tusen takk til redaktøren vår, May Helene Solberg, for all lesing, tilrettelegging, mailutveksling, samtaler og generell tiltro til prosjektet, og tusen takk til konsulenter både tidlig og sent i skriveprosessen for gode og konstruktive lesninger og innspill.


  Til slutt vil vi takke hverandre og ikke minst våre aller nærmeste. Ingen glemt, men vi nevner likevel spesielt Øystein, Ellinor, Sonja, Christian, Villem, Agnes og Benjamin. Takk for at dere både har holdt ut og gitt oss uvurderlig støtte i et bokprosjekt som vokste seg dobbelt så stort som planlagt.

    Introduksjon


    Å undervise i norsk på yrkesfag

  


  Kapittel 1


  Introduksjon til bokas struktur og formål


  Er det hensiktsmessig med en tematisk inngang til norskfaget på yrkesfag? Ja, i aller høyeste grad, mener vi, og i denne boka foreslår vi hvordan dette kan gjennomføres. En tematisk inngang vil si å ta utgangspunkt i allmenngyldige og engasjerende tema for å strukturere undervisninga. (Dette kan man lese mer om i vår første bok, Temainnganger til norskfaget – ei verktøykasse for klasserommet, 2020). En tema­periode starter med en introduksjon til temaet klassen skal jobbe med. Her trekker elevene inn sine egne erfaringer og lærer mer om temaet. Videre arbeider elevene i dybden med tekster og fagkunnskap, med temaet som en overliggende struktur, før perioden gjerne avsluttes med et muntlig og/eller skriftlig produkt.


  Hensikten med en slik tilnærming til faget er å fremme dybdelæring og opplevelsen av relevans. Strukturen gjør det enkelt å jobbe helhetlig og i dybden med kjerneelementene i norskfaget. Temaene fungerer som førlesing til møtet med den norskfaglige kunnskapen og tekstene som kommer i perioden. De aktiverer elevenes forkunnskap og hjelper dem med å se nye sammenhenger, både innad i faget, sammenhenger med andre fag og med egne erfaringer. For oss norsklærere er det ikke vanskelig å oppleve faget som evig aktuelt, men elevperspektivet er ikke alltid likt norsklærerens perspektiv. For en del elever oppleves nok norskfaget først og fremst som et obligatorisk fag som andre har bestemt at de må gjennom, med innhold som verken samsvarer med interesser eller framtidsplaner ellers. Hvorfor i alle dager skal man lese et lass med dikt for å bli elektriker? Når elevene møter fag­stoffet i sammenheng med allmenngyldige tema, blir det lettere for dem å få et glimt av sammenhengen med verden og virkeligheten, også for 17-åringen på yrkesfag.


  Hvis norskfaget skal oppleves som et betydningsfullt fag for yrkesfagelevene, må de oppleve det som relevant for seg personlig, men faget må også oppleves som en reell forberedelse til en framtidig yrkeskarriere. Går vi til læreplanen og kapittelet «Fagets relevans og sentrale verdier», innledes det slik:


  Norsk er et sentralt fag for kulturforståelse, kommunikasjon, danning og identitetsutvikling. Faget skal gi elevene tilgang til kulturens tekster, sjangre og språklige mangfold og skal bidra til at de utvikler språk for å tenke, kommunisere og lære. Faget norsk skal ruste elevene til å delta i demokratiske prosesser og skal forberede dem på et arbeidsliv som stiller krav om variert kompetanse i lesing, skriving og muntlig kommunikasjon. (Utdanningsdirektoratet, u.å.-e)


  Dette gjelder for norsk på yrkesfag i like stor grad som i norskfaget ellers. Selv om norskfaget ikke er et kulturhistorisk fag i samme grad på yrkesfag som på studieforberedende, er det fortsatt et danningsfag. Elevene skal utvikle seg til å bli medborgere som er i stand til å utøve og ta i bruk sine demokratiske plikter og rettigheter. De skal utvikle sin identitet og sin evne til det læreplanen kaller «livsmestring», og samtidig videreutvikle evnen til å se andre menneskers perspektiv og behov, også de som framstår som annerledes enn dem selv. De skal videre utvikle literacy, som kan defineres som «et sett av skriftspråklige ferdigheter som gjør at man kan forstå, skape, kommunisere, orientere seg og delta i samfunn som er i endring» (Blikstad-Balas, 2024). Dette krever at de blir kompetente lesere som kan forstå, kommunisere om og ha et kritisk blikk på ulike typer tekster. I tillegg skal elevene videreutvikle kompetansen sin om språk. Også yrkesfagelevene skal forstå og reflektere over språklig mangfold og språket som system og muligheter, som er to sentrale kjerneelement i norskfaget.


  Alt dette er en del av norskfaget som danningsfag1. Dette er også viktig for dybdelæring. Udir definerer dybdelæring som


  det å gradvis utvikle kunnskap og varig forståelse av begreper, metoder og sammenhenger i fag og mellom fagområder. Det innebærer at [man] reflekterer over egen læring og bruker det [man] har lært på ulike måter i kjente og ukjente situasjoner, alene eller sammen med andre. (Utdanningsdirektoratet, 2019)


  Når undervisninga struktureres tematisk lærer elevene fagstoffet gjennom å se i det i en større sammenheng. De må reflektere over hvordan lærestoffet henger sammen med eget liv og med samfunnslivet. Temaene vi presenterer i boka, er ment å åpne for ulike sider ved både danning og dybdelæring. Tema som medborgerskap, språk, makt og identitet og relasjoner åpner for at elevene kan reflektere over sin egen identitet og sin egen plass i samfunnet, og over andres perspektiv og utfordringer. Dette gjør de ikke gjennom kun overfladisk «synsing», men gjennom å arbeide grundig med tekster og fagstoff satt inn i en større sammenheng.


  I tillegg skal norsk for yrkesfag være et yrkesforberedende fag. Det skal ikke bare oppleves som relevant for elevene her og nå, men også for framtida som yrkesutøvere. Dette handler om mer enn å kunne skrive rapporter og formelle brev, selv om det også er viktig. Norsk skal «forberede dem på et arbeidsliv som stiller krav om variert kompetanse i lesing, skriving og muntlig kommunikasjon» (Utdanningsdirektoratet, u.å.-e). Derfor bør både arbeidslivet generelt og elevenes spesifikke yrkesvalg være en viktig og gjennomgående del av fellesfaget norsk. I årshjulet vi presenterer i boka, er to av temaene konkret knyttet til dette: yrkesliv og min ekspertise. Her får elevene arbeide med relevante tekstsjangre, som rapport og formell e-post, men også med mer overordnede sider ved arbeidslivet, som intern og ekstern kommunikasjon og med karrierelæring generelt. Relevans skapes gjennom at elevene får reflektere over sitt framtidige yrkesliv og lære mer konkret om skriftlig og muntlig kommunikasjon i arbeidslivet. I temaet min ekspertise får de mulighet til å vise kunnskapen og ferdighetene sine, ikke bare i norskfaget, men som yrkesutøvere. Dette signaliserer en respekt for elevene og deres valg, der vi som lærere får vist at vi tar kompetansen og framtida deres på alvor.


  I del 2 presenteres et årshjul med beskrivelse av skoleåret økt for økt, og med oppgaveforslag til disse øktene. Her følger en oversikt over hvordan årshjulet er strukturert.


  Første termin:


  
    
      

      
    

    
      
        	
          Tema

        

        	
          Dette arbeider elevene med

        
      


      
        	
          Medborgerskap

        

        	
          
            	• Medborgerskap


            	• Muntlige ferdigheter


            	• Muntlig appell i par (med en forsmak på retorikken)


            	• Debattinnlegg (med en forsmak på retorikken)

          

        
      


      
        	
          Kritisk tenkning

        

        	
          
            	• Kritisk tenkning


            	• Kildekritikk


            	• Appellformene etos, patos og logos (inkl. korte skriveøvelser)


            	• Retorikkprosjekt i grupper – elevene holder presentasjon og lager kampanjefilm

          

        
      


      
        	
          Yrkesliv

        

        	
          
            	• Karrierelæring og arbeidslivet


            	• Intern og ekstern kommunikasjon i arbeidslivet (elevene skriver blant annet e-post og rapport)


            	• Prosjektoppgave med muntlig og skriftlig produkt2

          

        
      

    
  


  Andre termin:


  
    
      

      
    

    
      
        	
          Tema

        

        	
          Dette arbeider elevene med

        
      


      
        	
          Språk, makt og identitet

        

        	
          
            	• Sammenhenger mellom språk, makt og identitet generelt


            	• Fornorskningspolitikken


            	• Samiske språk og samers språklige rettigheter


            	• Samisk dikt


            	• Fagsamtale om det elevene har utforsket i perioden

          

        
      


      
        	
          Det norske språkets system og muligheter

        

        	
          
            	• Det norske språket sammenlignet med andre språk, med vekt på setningsstruktur og bøyingssystem


            	• Hvordan språket kan brukes kreativt i lyrikk


            	• Novelleskrivekurs


            	• Skrive novelle

          

        
      


      
        	
          Relasjoner

        

        	
          
            	• Utforske fortellerstemmer, karakterer og miljø i tre ulike noveller


            	• Romanen Hør her’a av Gulraiz Sharif (eller annen roman)


            	• Skriftlig tolkning


            	• Fagsamtale om romanen

          

        
      


      
        	
          Eksamen, tentamen og norskmappe

        

        	
          
            	• Informasjon om skriftlig eksamen


            	• Tentamen (basert på struktur fra eksamen)


            	• Innlevering av norskmappe

          

        
      


      
        	
          Min ekspertise

        

        	
          
            	• Prosjekt der elevene viser fram kompetansen sin etter to år med yrkesfaglig opplæring3


            	• Øving til eventuell muntlig eksamen

          

        
      

    
  


  Oppleggene er forankret i læreplanens overordnede del og i kjerneelementene i norskfaget. Kjerneelementene skriftlig tekstskaping og muntlig kommunikasjon gjennomsyrer alle temaperiodene. Det gjør også kjerneelementet tekst i kontekst, som er relevant hver eneste gang elevene møter en ny tekst. Ifølge kjerneelementet skal elevene «oppleve, bli engasjert, undre seg, lære og få innsikt i andre menneskers tanker og livsbetingelser». Dette er grunnleggende for hvordan elevene jobber faglig med tekst i norskfaget, enten det er debattinnlegg, tekster fra yrkeslivet eller skjønnlitterære tekster.


  Om kjerneelementet skriftlig tekstskaping heter det blant annet at elevene skal «oppleve skriveopplæringen som meningsfull». Dette er et viktig aspekt ved tekstarbeidet gjennom skoleåret. Elevene får uttrykke egne meninger i debattinnlegg, skrive tekster som er direkte relevante for det framtidige arbeidslivet sitt, utvikle kreativiteten sin gjennom blant annet novelleskriving, og tolke tekster som de har arbeidet grundig med i forkant. Kjerneelementet sier også at elevene skal bearbeide egne tekster ut fra tilbakemeldinger. I begge terminene leverer elevene ei norskmappe med tekster de har arbeidet med i prosess. Dette gir dem mulighet til å bearbeide tekstene og utvikle seg videre.


  Om kjerneelementet muntlig kommunikasjon står det:


  Elevene skal få positive opplevelser ved å uttrykke og utfolde seg muntlig. De skal lytte til og bygge på andres innspill i faglige samtaler. De skal presentere, fortelle og diskutere på hensiktsmessige måter både spontant og planlagt, foran et publikum og med bruk av digitale ressurser.


  Gjennom skoleåret vil elevene holde presentasjoner, lage sammensatte tekster og ha mange faglige samtaler, både spontane og planlagte. I temaperioden medborgerskap arbeider de i tillegg med hva muntlige ferdigheter vil si, og med å tørre å uttrykke seg muntlig foran andre.


  Kjerneelementene kritisk tilnærming til tekst, språket som system og mulighet, språklig mangfold og tekst i kontekst skal prege skoleåret generelt, men samtidig åpner enkelte temaperioder for en ekstra fordypning i disse. Kritisk tilnærming til tekst er spesielt viktig i temaet kritisk tenkning, der elevene går inn i retorikk og kilde­kritikk. De undersøker ulike kilders troverdighet, hvilke metoder som brukes for å påvirke mottakere, og de bruker selv retoriske virkemiddel i en sammensatt tekst. I temaet det norske språkets system og muligheter fordyper de seg i kjerne­elementet språket som system og mulighet. I denne perioden arbeider de spesielt med norske ordklasser og setningsstruktur, og sammenligner norsk med andre språk. De lærer viktige begrep som gjør at de både kan beskrive og utforske perspektiv på språket sitt. I tillegg utvikler elevene den språklige kreativiteten sin når de leser og skriver dikt og skriver novelle.


  I temaperioden språk, makt og identitet jobber elevene med fornorskningspolitikken, samiske språk og samers språklige rettigheter. De undersøker sammenhengen mellom språk og makt og mellom språk og identitet. Dette er beskrevet slik i kjerneelementet språklig mangfold:


  Elevene skal ha kunnskap om dagens språksituasjon i Norge og utforske dens historiske bakgrunn. De skal ha innsikt i sammenhengen mellom språk, kultur og identitet og kunne forstå egen og andres språklige situasjon i Norge.


  Dette arbeidet videreføres i temaet relasjoner, der elevene lærer mer om begrepet multietnolekt og diskuterer dette i sammenheng med identitet når de leser og tolker romanen Hør her’a.


  Vi håper at denne boka vil oppleves som nyttig for lærere som skal undervise i norsk på yrkesfag. Vi vil understreke at årshjulet er et eksempel på en konkretisering av hvordan undervisninga kan foregå, men en tematisk inngang til norskfaget gir mange muligheter, og det er fullt mulig å bruke boka først og fremst som en inspirasjon for egne utforskinger.


  
    
      1I Temainnganger i praksis – norsk for studieforberedende (2024) skriver vi mer utførlig om danningsbegrepet i kapittelet «Danning i et tematisk norskfag».

    


    
      2Dette prosjektet bør knyttes til elevenes programområde, og man kan gjerne arbeide tverrfaglig. Hver enkelt lærer må dermed utforme prosjektet selv. I innledninga til årshjulet gir vi flere forslag til hvordan dette kan gjøres.

    


    
      3Her presenteres et konkret forslag til prosjekt, men elevene kan også vise fram kompetansen sin på andre måter. I innledninga til årshjulet foreslår vi flere muligheter.

